Yle e-urheilun harjoitukset Assembly-pelifestareilla keskeytyivät erikoiseen kommellukseen.

Assembly Summer 2017 -tapahtuma on täydessä vauhdissa Helsingin Messukeskuksessa, jossa myös Yle on mukana.

Yle näyttää tapahtumasta tällä kertaa Suomen ja Pohjoismaiden mestaruuskisoja Yle Areenassa. Lisäksi Simracingin SM-finaali näytetään suorana TV2:lta lauantaina.

Torstaina ennen ensimmäisiä SM-finaaleja Ylen harjoitukset keskeytyivät erikoiseen kommellukseen, kun ”häirikkö” keskeytti juontajien välisen keskustelun yllättäen.

– Pitäiskö harjoitella tämä setuppi läpi. Mä kysyn sulta millainen kartta toi Nuke oikein on ja käydään läpi, selittää juontaja Samuel Nyman asiantuntija Jenny Kålalle Yle E-urheilun Facebookissa julkaistun videon alussa.

Kåla ehtii hädin tuskin aloittamaan vastauksensa Nymanin esittämään kysymykseen, kun tuntematon henkilö astuu ruutuun ja keskeyttää hänen vastauksensa.

– Ei, ei, ei, aloittaa pitkätukkainen mies ennen karttaan liittyvää selitystään.

Nyman koittaa kertoa miehelle, että heillä on tässä hommat vähän kesken, joten voisiko hän poistua.

– Mikä teillä on tässä kesken, kynäriamatöörien liittokokous, sivaltaa häirikkö.

Tempaus päättyi nopeasti, kun järjestysmies ohjasi ”häirikön” pois lavalta. Lauantaina Facebookiin ladattua videota on katsottu päivän aikana jo yli 20 000 kertaa.

Video on myös kerännyt yli sata kommenttia ja lähemmäs 350 tykkäystä.